## Zakon o osnivanju Javnog poduzeća "Astra" Međunarodna trgovina

### NN 9/1991 (28.2.1991.), Zakon o osnivanju Javnog poduzeća "Astra" Međunarodna trgovina

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o osnivanju javnog poduzeća "Astra" - Međunarodna trgovina

Proglašavam Zakon o osnivanju javnog poduzeća "Astra" - Međunarodna
trgovina kojeg je Sabor Republike Hrvatske donio na sjednicama Vijeća udruženog
rada 21. veljače 1991, Vijeća općina 22. veljače 1991. i Društveno-političkog
vijeća 22. veljače 1991. godine.

Klasa: 011-01/91-01/05

Urbroj: 71-91-1

Zagreb, 25. veljače 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o osnivanju Javnog poduzeća "Astra" Međunarodna trgovina

I. OSNIVANJE JAVNOG PODUZEĆA

Članak 1.

Ovim zakonom Sabor Republike Hrvatske osniva javno poduzeće za obavljanje
vanjskotrgovinskog prometa i obavljanje privrednih djelatnosti u inozemstvu.
Poduzeće iz stavka 1. ovoga članka osniva se pod tvrtkom: Javno poduzeće
"Astra" - Međunarodna trgovina p. o. (u daljem tekstu: Poduzeće).
Sjedište Poduzeća je u Zagrebu, Ulica R. Končara 5. Poduzeće je u vlasništvu
Republike Hrvatske.

Članak 2.

Djelatnost Poduzeća je izvoz i uvoz svih proizvoda iz Nomenklature trgovinskih
struka, usluge u vanjskotrgovinskom prometu, trgovina na veliko svim proizvodima
iz Nomenklature trgovinskih struka, obavljanje privrednih djelatnosti u
inozemstvu i pogranični promet prehrambenim i neprehrambenim proizvodima.
Djelatnost Poduzeća je od interesa za Republiku Hrvatsku.

Članak 3.

Sredstva za osnivanje i početak rada Poduzeća odnosno obavljanje djelatnosti
iz članka 2. ovoga zakona osiguravaju se iz sredstava postojećih društvenih
poduzeća "Astra - Međunarodna trgovina" i "Astra - Zastupstvo",
Zagreb (u daljem tekstu: postojeća poduzeća), utvrđena zaključnim računom
za 1990. godinu. Sredstva postojećih poduzeća iz stavka 1. ovoga članka
postaju vlasništvo Republike Hrvatske.

II. UPRAVLJANJE I RUKOVOĐENJE

Članak 4.

Organ upravljanja u Poduzeću je Upravni odbor. Upravni odbor Poduzeća
ima sedam članova, od kojih pet članova imenuje Vlada Republike Hrvatske,
a dva člana biraju radnici Poduzeća na način određen statutom Poduzeća.
Članovi upravnog odbora Poduzeća imenuju se odnosno biraju na vrijeme od
četiri godine.

Članak 5.

Upravni odbor Poduzeća u obavljanju poslova osobito

1. donosi uz suglasnost Vlade Republike Hrvatske:

- odluku o pretvorbi Javnog poduzeća "Astra" Međunarodna trgovina
u dioničko društvo ili društvo s ograničenom odgovornošću,

- odluku o raspolaganju kapitalom Poduzeća,

- odluku kojom se uređuju mjerila za raspoređivanje dobiti,

- statut Poduzeća,

- plan razvoja Poduzeća;

2. donosi uz suglasnost ministra trgovine i ministra inozemnih poslova:

- akt o unutarnjoj organizaciji Poduzeća;

3. donosi samostalno:

- odluku o osnivanju drugih poduzeća, .

- odluku o ulaganjima u druga poduzeća.

- odluku o imenovanju i razrješenju radnika s posebnim ovlastima i odgovornostima
na prijedlog glavnog direktora, u skladu sa statutom Poduzeća,

- akt o raspodjeli sredstava za zarade radnika Poduzeća,

- akt o disciplinskoj i materijalnoj odgovornosti radnika Poduzeća.
Upravni odbor redovito, a najmanje jedanput godišnje, podnosi izvješće
o svom radu, o razvoju i poslovanju Poduzeća Saboru Republike Hrvatske
i Vladi Republike Hrvatske. Upravni odbor obavlja i druge poslove utvrđene
ovim zakonom i statutom Poduzeća.

Članak 6.

Upravni odbor Poduzeća bira i razrješava svojeg predsjednika i zamjenika
predsjednika. Način rada upravnog odbora uredit će se poslovnikom.

Članak 7.

Upravni odbor pravovaljano donosi odluke ako je na sjednici nazočno
više od polovice njegovih članova. Odluke se donose većinom glasova ukupnog
broja upravnog odbora.

Članak 8.

Poduzeće ima glavnog direktora koji predstavlja i zastupa Poduzeće.
Glavni direktor rukovodi Poduzećem i odgovoran je za provođenje utvrđene
politike i odluka upravnog odbora Poduzeća u okviru zakonom i statutom
utvrđenih ovlasti. Glavnog direktora Poduzeća imenuje i razrješava Vlada
Republike Hrvatske na prijedlog ministra trgovine i ministra inozemnih
poslova.

Članak 9.

Statutom Poduzeća uredit će se ostala pitanja u svezi s organizacijom,
upravljanjem i rukovođenjem u Poduzeću.

III. NADZOR

Članak 10.

Nadzor nad zakonitošću rada Poduzeća obavlja Ministarstvo trgovine i
Ministarstvo inozemnih poslova.

IV. PRIJELAZNE I ZAKLJUČNE ODREDBE

Članak 11.

Poduzeće počinje s radom danom upisa u sudski registar.

Članak 12.

S danom početka rada Poduzeća prestaju s radom postojeća poduzeća iz
članka 3. ovoga zakona. Sredstva, prava, obveze i radnike postojećih poduzeća
preuzima Poduzeće, kao njegov pravni sljednik, s početkom rada Poduzeća.
Od dana stupanja na snagu ovoga zakona postojeća poduzeća ne mogu zapošljavati
nove radnike, otuđivati imovinu i stvarati nove materijalne obveze bez
suglasnosti ministra trgovine i ministra inozemnih poslova.

Članak 13.

U roku od petnaest dana od dana stupanja na snagu ovoga zakona Vlada
Republike Hrvatske imenovat će pet članova upravnog odbora Poduzeća, Radnički
savjet postojećeg poduzeća "Astra - Međunarodna trgovina", imenovat
će jednog člana, a Radnički savjet postojećeg poduzeća "Astra - Zastupstvo"
jednog člana upravnog odbora Poduzeća koji će privremeno, do izbora ovih
članova po postupku utvrđenom statutom Poduzeća, obavljati ovu funkciju.
U roku iz stavka 1. ovoga članka Vlada Republike Hrvatske, na prijedlog
ministra trgovine i ministra inozemnih poslova, imenovat će glavnog direktora
Poduzeća. Poduzeće je dužno do 31. ožujka 1991. donijeti statut i upisati
se u sudski registar kod nadležnog suda.

Članak 14.

S danom početka rada iz članka 11. ovoga zakona Poduzeće će nastaviti
i s obavljanjem djelatnosti postojećih poduzeća koja nisu obuhvaćena člankom
2. ovoga zakona, i to najdalje do 31. prosinca 1991. do kada je upravni
odbor Poduzeća za te djelatnosti dužan donijeti odluku o osnivanju drugog
poduzeća.

Članak 15.

Ovaj zakon stupa na snagu slijedećeg dana nakon objave u "Narodnim
novinama".

Klasa: 305-01/91-01/01

Zagreb, 22. veljače 1991.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Sabora

**dr. Žarko Domljan, v. r.**

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 9/1991-205